ΚΑΝΟΝΙΣΜΟΣ (ΕΟΚ) αριθ. 781/92 ΤΗΣ ΕΠΙΤΡΟΠΗΣ της 30ής Μαρτίου 1992 για τον καθορισμό, για την περίοδο 1992, των κοινοτικών τιμών προσφοράς για τις ντομάτες που εφαρμόζονται έναντι της Ισπανίας και της Πορτογαλίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τους κανονισμούς (ΕΟΚ) αριθ. 3709/89 (1) και (ΕΟΚ) αριθ. 3648/90 (2) του Συμβουλίου για τον καθορισμό των γενικών κανόνων εφαρμογής της πράξης προσχώρησης της Ισπανίας και της Πορτογαλίας όσον αφορά το μηχανισμό αντισταθμίσεως κατά την εξαγωγή στον τομέα των οπωροκηπευτικών προερχομένων από την Ισπανία και την Πορτογαλία αντιστοίχως, και ιδίως το άρθρο 4 παράγραφος 1,

Εκτιμώντας:

ότι ο κανονισμός (ΕΟΚ) αριθ. 3820/90 της Επιτροπής (3) καθόρισε τον τρόπο εφαρμογής του μηχανισμού αντισταθμίσεως για την εισαγωγή οπωροκηπευτικών προελεύσεως Ισπανίας και Πορτογαλίας-

ότι, βάσει των άρθρων 152 και 318 της πράξης προσχώρησης, καθιερώθηκε μηχανισμός αντισταθμίσεως κατά την εισαγωγή στην Κοινότητα με τη σύνθεσή της στις 31 Δεκεμβρίου 1985, εφεξής ονομαζόμενη "Κοινότητα των Δέκα", για τα οπωροκηπευτικά προελεύσεως Ισπανίας και Πορτογαλίας για τα οποία καθορίζεται τιμή αναφοράς όσον αφορά τις τρίτες χώρες- ότι πρέπει να καθορισθούν οι κοινοτικές τιμές προσφοράς για τις ντομάτες προελεύσεως Ισπανίας και Πορτογαλίας μόνο κατά την περίοδο εφαρμογής των τιμών αναγωγής έναντι των τρίτων χωρών, δηλαδή από την 1η Απριλίου έως τις 20 Δεκεμβρίου-

ότι, σύμφωνα με το άρθρο 152 παράγραφος 2 στοιχείο α) και το άρθρο 318 παράγραφος 1 στοιχείο α) της πράξης προσχώρησης, η κοινοτική τιμή προσφοράς υπολογίζεται ετησίως με βάση τον αριθμητικό μέσο όρο των τιμών στην παραγωγή κάθε κράτους μέλους της Κοινότητας των Δέκα, αυξημένη με τις δαπάνες μεταφοράς και συσκευασίας που επιβαρύνονται τα προϊόντα των περιοχών παραγωγής έως τα αντιπροσωπευτικά κέντρα καταναλώσεως της Κοινότητας και, λαμβάνοντας υπόψη την εξέλιξη των δαπανών παραγωγής στον τομέα των οπωροκηπευτικών- ότι οι προαναφερθείσες τιμές στην παραγωγή αντιστοιχούν στο μέσο όρο των τιμών που διαπιστώθηκαν κατά τη διάρκεια των τριών ετών που προηγούνται της ημερομηνίας καθορισμού της κοινοτικής τιμής προσφοράς- ότι, εντούτοις, η ετήσια κοινοτική τιμή προσφοράς δεν μπορεί να υπερβεί το επίπεδο των τιμών αναφοράς που εφαρμόζεται έναντι των τρίτων χωρών-

ότι, για να ληφθούν υπόψη οι εποχιακές αποκλίσεις των τιμών, πρέπει να διαιρεθεί η περίοδος σε μία ή περισσότερες περιόδους και να καθορισθεί μια κοινοτική τιμή προσφοράς για καθεμία από αυτές-

ότι σύμφωνα με το άρθρο 1 των κανονισμών (ΕΟΚ) αριθ. 3709/89 και (ΕΟΚ) αριθ. 3648/90, οι τιμές στην παραγωγή που θα ληφθούν υπόψη για τον καθορισμό της κοινοτικής τιμής προσφοράς είναι εκείνες ενός καθορισμένου εγχωρίου προϊόντος του οποίου τα εμπορικά χαρακτηριστικά διαπιστώθηκαν στην ή στις αντιπροσωπευτικές αγορές που βρίσκονται στις ζώνες παραγωγής όπου οι τιμές είναι οι χαμηλότερες, για τα προϊόντα ή τις ποικιλίες που αντιπροσωπεύουν ένα σημαντικό με'ρος της παραγωγής που διατίθεται στο εμπόριο καθ' όλη τη διάρκεια του έτους ή κατά τη διάρκεια μέρους αυτού και οι οποίες ανταποκρίνονται στην ποιοτική κατηγορία Ι και σε καθορισμένους όρους όσον αφορά τη συσκευασία- ότι ο μέσος όρος των τιμών για καθεμία αντιπροσωπευτική αγορά πρέπει να καθορίζεται αποκλείοντας τις τιμές που μπορούν να θεωρηθούν ως εξαιρετικά υψηλές ή εξαιρετικά χαμηλές σε σχέση με τις κοινοτικές διακυμάνσεις που διαπιστώνονται στην αγορά αυτή- ότι, εξάλλου, εάν η μέση τιμή για ένα κράτος μέλος αποκλίνει κατά υπέρμετρο τρόπο των φυσιολογικών αποκλίσεων, αυτή δεν λαμβάνεται υπόψη-

ότι, έως τις 10 Ιουλίου, οι ντομάτες που παράγονται στην Κοινότητα των Δέκα, προέρχονται κυρίως από καλλιέργειες σε θερμοκήπια- ότι, κατά συνέπεια, οι τιμές προσφοράς που καθορίζονται για την εν λόγω περίοδο εμπορίας αντιστοιχούν σ' αυτόν τον τύπο προϊόντος- ότι οι ντομάτες που εισάγονται από την Ισπανία και την Πορτογαλία προέρχονται από υπαίθριες καλλιέργειες- ότι οι ντομάτες αυτές, αν και θα μπορούσαν να καταταχθούν στην ποιοτική κατηγορία Ι, δεν είναι συγκρίσιμες όσον αφορά την ποιότητα και την τιμή προς τα προϊόντα θερμοκηπίου- ότι πρέπει, ως εκ τούτου, να πολλαπλασιαστούν οι τιμές για τις ντομάτες που δεν έχουν παραχθεί σε θερμοκήπιο επί ένα συντελεστή προσαρμογής-

ότι η εφαρμογή των προαναφερθέντων κριτηρίων οδηγεί στον καθορισμό των κοινοτικών τιμών προσφοράς για τις ντομάτες για την περίοδο από την 1η Απριλίου έως τις 20 Δεκεμβρίου 1992, στα κατωτέρω επίπεδα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1992, οι κοινοτικές τιμές προσφοράς για τις ντομάτες του κωδικού ΣΟ 0702 00 που εφαρμόζονται έναντι της Ισπανίας και της Πορτογαλίας, εκφρασμένες σε Ecu ανά 100 χιλιόγραμμα καθαρού βάρους, για τα προϊόντα της ποιοτικής κατηγορίας Ι, όλων των μεγεθών, τα οποία προσφέρονται συσκευασμένα καθορίζονται ως εξής:

- Απρίλιος: 144,17,

- Μάιος: 97,85,

- Από την 1η Ιουνίου έως τις 10 Ιουλίου: 69,55,

- Από την 11η Ιουλίου έως τις 31 Αυγούστου: 41,90,

- Σεπτέμβριος: 44,99,

- Από την 1η Οκτωβρίου έως τις 20 Δεκεμβρίου: 46,47.

2. Για τον υπολογισμό των ισπανικών και πορτογαλικών τιμών προσφοράς για τις ντομάτες που δεν παράγονται σε θερμοκήπιο και εισάγονται από την Ισπανία και την Πορτογαλία πολλαπλασιάζονται, μετά την αφαίρεση των δασμών:

- για τον Απρίλιο, επί το συντελεστή 1,80,

- για το Μάιο, επί το συντελεστή 1,70,

- από την 1η Ιουνίου μέχρι τις 10 Ιουλίου, επί το συντελεστή 1,65.

Άρθρο 2

Ο παρών κανονισμός αρχίζει να ισχύει την 1η Απριλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 363 της 13. 12. 1989, σ. 3. (2) ΕΕ αριθ. L 362 της 27. 12. 1990, σ. 16. (3) ΕΕ αριθ. L 366 της 29. 12. 1990, σ. 43.